Et grønt plante-sæt bestående af en kasse med jord og frø, der kan få folk til at dyrke deres egne grøntsager. Det er blot én af mange idéer, der pibler frem i Nordkraft i denne uge, hvor 754 elever fra 14 skoler i Aalborg Kommune kæmper om at præsentere den bedste klimarigtige idé. Plante-sættet kan hjælpe med at spare på plastik, fortæller Vanessa Rasmussen fra Sofiendalskolen. - Hvis man dyrker grøntsagerne selv, slipper vi for det plastik, der bliver brugt til at pakke dem ind, siger hun. Clara Larsen og Frederik Kusk er rigtig glade for at være med i Nordkraft, hvor konkurrencen foregår. - Det er sjovt, og vi kan lære meget, siger Frederik. Clara er glad for at kunne være med til at redde klimaet. Om de vinder dagens konkurrence er Mikkel Sander Mærsk ikke helt sikker på. - Vi har en fin chance, men jeg tvivler lidt, for der er virkelig mange folk herude, siger han. De bedste idéer går videre De bedste idéer går videre til en landsdækkende konkurrence i entreprenørskab for skoleelever, der finder sted lidt senere på måneden i København. Eleverne skal have en sjov dag med opfindelser samtidig med, at de skal få erfaringer med skabe og gøre en forskel, lyder det fra erhvervsplaymaker Thomas Overgaard, der med til at arrangere eventet. - De skal ud og være entreprenante. De skal ud og lave undersøgelser, der måske med deres perspektiv kan sige: 'Vi har nogle løsninger på den her klimaudfordring, som jer gamle måske ikke har tænkt på', siger han. - Vi gamle har nogle begrænsninger i forhold til at løse nogle udfordringer, vi ikke rigtig kan sig fra overfor. Børn og unge har nogle helt andre løsninger, og det er det, man kan med sådan en slags undervisning her, lyder det fra Thomas Overgaard. Edison-konkurrencen i Nordkraft fortsætter resten af ugen.

Opsummering:
Børn fra 14 skoler i Aalborg Kommune konkurrerer i denne uge om at servere de bedste klimavenlige idéer i stor opfinderkonkurrence.